Okresná prokuratúra Košice I 
Mojmírova 5, 041 47 Košice 1

Sp. zn. : 3 Pv 256/13/8802	Košice I, 4.6.2013
EEČ : 2-63-131-2013

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátorka Okresnej prokuratúry Košice I
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 518,55 € 
b.	Peňažná suma určená na všeobecne prospešné účely: 200,00 € 
c.	Konkrétny adresát peňažnej sumy určenej na všeobecne prospešné účely: Rád premonštrátov - Opátstvo Jasov 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX - Dargovských hrdinov pod spisovou značkou XXXXX
na tom skutkovom základe, že
 -	dňa 06.04. 2013 v čase od 04.30 hod. do 05.30 hod. pod vplyvom alkoholu  neoprávnene, násilím vnikol do bytu na 5. poschodí na ul. Európska trieda č. 9 v Košiciach, ktorého nájomníci sú XXXXX a XXXXX a to tým spôsobom, že keď mu XXXXX pootvorila vchodové dvere do bytu, aby mu podala kľúče od jeho bytu na ul. XXXXX č. 16 v Košiciach, túto chvíľu využil, zaprel sa o vchodové dvere do bytu a odtlačil ich, pričom k ich poškodeniu nedošlo, čím sa neoprávnene a bez súhlas nájomníčky bytu XXXXX dostal do jej nájomného bytu, kde zotrval až do dopoludňajších hodín, po prebudení sa voči nej začal správať agresívne, vulgárne jej nadával a vyhrážal sa jej so slovami: „Zabijem ťa, vyhodím ťa z okna, odtrhnem ti hlavu“, zo stola zobral pohár s vodou a naznačil s ním úder smerom na hlavu XXXXX so slovami: „Rozbijem ti s pohárom hlavu“, pričom k úderu nedošlo, taktiež sa vyhrážal zabitím XXXXX a podpálením uvedeného nájomného bytu, počas svojho agresívneho správania zo stola vzal notebook zn. Asus, typu X54C- SX536V, v.č. C6N0AS11273623E, čiernej farby, ktorý hodil o zem a mobilný telefón zn. Samsung S 5830 Galaxy Ace Fleur, nezisteného výrobného čísla, ktorý taktiež hodil o zem, čím vznikla vznikla XXXXX poškodením notebooku škoda vo výške 329,61,- eur a poškodením mobilného telefónu XXXXX škoda vo výške 188,94,- eur.

Odôvodnenie: 
Uznesením povereného príslušníka Obvodného oddelenia PZ XXXXX- XXXXX sp. zn. XXXXX zo 6. apríla 2013 bolo podľa § 199 ods. 1 Trestného poriadku začaté trestné stíhanie a podľa § 206 ods. 1 Trestného poriadku vznesené obvinenie XXXXX pre prečin porušovania domovej slobody podľa 194 ods. 1 Trestného zákona, prečin nebezpečného vyhrážania podľa § 360 ods. 1, ods. 2 písm. b) Trestného zákona a prečin porušovania domovej slobody podľa § 194 ods. 1 Trestného zákona na tom skutkovom základe, uvedenom vo výrokovej časti tohto uznesenia. 
             Preskúmaním príslušného spisového materiálu som zistila, že v predmetnej veci sa koná o trestných činoch, na ktoré zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

            Obvinený a poškodení uzavreli dňa 20. mája 2013 dohodu o zmieri, v rámci ktorej poškodení vyhlásili, že obvinený v plnej výške škodu spôsobenú stíhanými trestnými činmi uhradil. 

          Obvinený a poškodení zhodne vyhlásili, že zmier uzavreli slobodne a vážne, obsahuje ich skutočnú vôľu, o prejave a obsahu ktorej v budúcnosti nemôžu vzniknúť žiadne pochybnosti. 

         Obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný, svoje konanie oľutoval a prisľúbil, že sa v budúcnosti bude vyvarovať takému konaniu. 

         Dňa 17. mája 2013 zložil na účet Krajskej prokuratúry v Košiciach peňažnú sumu vo výške 200,- eur, určenú vo výške 100,- eur na pomoc obetiam trestnej činnosti a vo výške 100,- eur pre neziskovú organizáciu Rád premonštrátov- Opátstvo Jasov, XXXXX 

         Táto suma je primeraná závažnosti spáchaných trestných činov. 
 
        Obvinený a poškodení s týmto spôsobom vybavenia veci vyslovili súhlas. 

        Vzhľadom na povahu a závažnosť spáchaných činov, na mieru akou bol trestnými činmi dotknutý verejný záujem, na osobu obvineného a na jeho osobné a majetkové pomery som dospela k záveru, že takýto spôsob rozhodnutia je dostačujúci. 

         Preto som rozhodla tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Nina Bidovská
prokurátorka